**Likumprojekta „Valsts pārvaldes informācijas un komunikācijas tehnoloģiju likums” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2013.gada 19.februāra rīkojuma Nr.57 „Par koncepciju „Valsts informācijas un komunikācijas tehnoloģiju pārvaldības organizatoriskais modelis”” (Ministru kabineta 2017.gada 11.janvāra rīkojuma Nr.19 „Grozījums Ministru kabineta 2013.gada 19.februāra rīkojumā Nr.57 „Par koncepciju „Valsts informācijas un komunikācijas tehnoloģiju pārvaldības organizatoriskais modelis””” redakcijā) 4.punktā dotais uzdevums.Atbilstoši tam Vides aizsardzības un reģionālās attīstības ministrijai (turpmāk – VARAM) ir uzdots līdz 2017.gada 30.jūnijam izstrādāt un vides aizsardzības un reģionālās attīstības ministram iesniegt noteiktā kārtībā Ministru kabinetā valsts informācijas un komunikācijas tehnoloģiju pārvaldības likumprojektu (turpmāk – likumprojekts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik tiesisko regulējumu informācijas un komunikācijas tehnoloģiju (turpmāk – IKT) pārvaldības jomā valsts pārvaldē nosaka Valsts informācijas sistēmu likums (turpmāk – VIS likums), kas pieņemts 2002.gada 2.maijā.VIS likums atbilst situācijai, kas bija pirms 15 gadiem. Tolaik valsts pārvaldē esošais IKT pārvaldības modelis paredzēja katrā institūcijā uzturēt kompetenci un būt atbildīgai gan IKT, gan valsts pārvaldes jomā. Turklāt VIS likums ir attiecināms tikai uz valsts informācijas sistēmām, atstājot citus IKT risinājumus ārpus regulējuma.Mūsdienās ir novērojama cita situācija. Proti, novērtējot IKT konsolidācijas priekšrocības, pašlaik valsts pārvaldē tiek ieviests IKT pārvaldības modelis, kas paredz novērst IKT kompetences sadrumstalotību pa atsevišķām institūcijām, koncentrējot šo kompetenci institūcijās, kuras var nodrošināt citām institūcijām vienā un vairākās valsts pārvaldes nozarēs iespēju koplietot vai atkalizmantot IKT, sniedzot IKT pakalpojumus. Līdz ar to, institūcijām, kuru pamatdarbība nav saistīta ar IKT pārvaldību, rodas iespēja stiprināt savu kompetenci un kapacitāti valsts pārvaldes procesu izpildei.Ņemot to vērā, ir nepieciešams normatīvais regulējums, kas atbalstītu iespēju sadalīt kompetenci IKT jomā un valsts pārvaldes jomā starp dažādām institūcijām, paturot iespēju uzturēt kompetenci abās jomās vienā institūcijā, ja ir lietderīgi, tādējādi padarot elastīgāku IKT pārvaldības organizēšanu valsts pārvaldē.Regulējuma mērķis ir veicināt racionālu, efektīvu un uz IKT pakalpojumiem vērstu IKT izmantošanu valsts pārvaldē, kā arī valsts pārvaldes institūciju sadarbību IKT jomā. Likumprojekts nosaka kārtību, kādā valsts pārvaldes institūcijas izmanto IKT, tostarp nodrošina un lieto IKT pakalpojumus un pārvalda IKT resursus, kā arī nodrošina informācijas apriti, izmantojot IKT.Likumprojekts paredz, ka IKT izmantošanas koordinācija valsts pārvaldē balstās uz vienotu valsts IKT politiku, kuru izstrādā un apstiprina kontekstā ar valsts un sabiedrības attīstības plānošanu, ievērojot, ka valsts pārvaldē izmanto IKT, lai nodrošinātu vienotu, pārskatāmu un efektīvu valsts pārvaldi un ar to saistītās informācijas apriti, kā arī kvalitatīvu valsts pārvaldes pakalpojumu pieejamību un sabiedrības iesaistīšanu valsts pārvaldē, radot sociālekonomiskos ieguvumus un mazinot administratīvo slogu sabiedrībai un valsts pārvaldei.IKT politikas īstenošanu pārrauga vadošā iestāde (VARAM) un valsts pārvaldes nozaru ministrijas, savstarpēji saskaņojot IKT pasākumus, kas būtiski ietekmē IKT izmantošanu visā valsts pārvaldē vai attiecīgajās nozarēs.Savukārt, plānojot un veicot IKT pasākumus kādā valsts pārvaldes nozarē, institūcijas saskaņo šos pasākumus ar attiecīgās nozares ministriju. Institūcijas saskaņo IKT pasākumus ar vadošo iestādi, ja tie skar visu valsts pārvaldi vai vairākas tās nozares. Ja IKT pasākumi, kurus plāno un veic kāda institūcija, skar citu institūciju, attiecīgās institūcijas nodrošina šo pasākumu savstarpējo saskaņošanu.Lai ieviestu elastīgāku darba organizēšanu valsts pārvaldē IKT jomā, likumprojekts nosaka dažādas lomas ar noteiktu atbildību, kuru var sadalīt starp institūcijām, kas saskaņā ar normatīvajiem aktiem, kā arī sadarbības līgumu vai vienošanos ar citām institūcijām:1) pārzina noteiktam mērķim paredzēto informāciju, nosakot tiesības piekļūšanai šai informācijai un tās lietošanai atbilstoši šīs informācijas pieejamības un izmantošanas nosacījumiem, kā arī atbild par savu darbību, nodrošinot šīs informācijas kvalitāti, pieejamību un drošību (loma – informācijas pārzinis);2) pārvalda noteiktu IKT resursu, nosakot tiesības piekļūšanai šim resursam un tā lietošanai atbilstoši šī resursa pieejamības un izmantošanas nosacījumiem, un atbild par savu darbību, nodrošinot šī resursa kvalitāti, pieejamību un drošību (loma – IKT resursa pārvaldnieks);3) piedāvā un sniedz noteiktu IKT pakalpojumu, nosakot prasības šī pakalpojuma saņemšanai un lietošanai atbilstoši IKT ieviešanas un izmantošanas nosacījumiem, un atbild par savu darbību, nodrošinot šo pakalpojumu (loma – IKT pakalpojuma sniedzējs);4) pieprasa un saņem noteiktu IKT pakalpojumu, nosakot prasības šī pakalpojuma nodrošināšanai un sniegšanai atbilstoši attiecīgās institūcijas vajadzībām, un atbild par savu darbību, lietojot šo pakalpojumu (loma – IKT pakalpojuma saņēmējs).Lai nodrošinātu IKT izmantošanas pārvaldību, likumprojekts paredz, ka vadošā iestāde (VARAM) vāc, apkopo un uztur IKT politikas noteikšanai, īstenošanai un aktualizēšanai nepieciešamo informāciju, tai skaitā par IKT pakalpojumu nodrošināšanu un lietošanu un IKT resursu pārvaldīšanu, kā arī informācijas aprites nodrošināšanu elektroniskā veidā valsts pārvaldē, veicot attiecīgo pakalpojumu, resursu un informācijas vienotu uzskaiti.Likumprojekts paredz atzīt VIS likumu par spēku zaudējušu. |
| 3. | Projekta izstrādē iesaistītās institūcijas | VARAM |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz valsts pārvaldes institūcijām – iestādēm, atvasinātām publiskām personām (arī pašvaldībām), kā arī privātpersonām, kuras normatīvajos aktos noteiktajā kārtībā veic valsts pārvaldes funkcijas vai uzdevumus, ieskaitot valsts pārvaldes pakalpojumu sniegšanu.Ja ir iespējams un lietderīgi, valsts pārvaldes institūcijas var iesaistīt privātpersonas attiecīgo institūciju pārziņā esošo IKT pakalpojumu nodrošināšanā un lietošanā, IKT resursu pārvaldīšanā vai informācijas aprites nodrošināšanā elektroniskā veidā, darbojoties normatīvajos aktos par valsts pārvaldes institūciju darbību privāto tiesību jomā vai publiskās un privātās partnerības jomā noteiktajā kārtībā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar |
| 3. | Administratīvo izmaksu monetārais novērtējums | Likumprojekts šo jomu neskar |
| 4. | Cita informācija | Likumprojekts ievieš elastīgāku darba organizēšanu valsts pārvaldē IKT jomā, atbalstot iespēju sadalīt kompetenci IKT jomā un valsts pārvaldes jomā starp dažādām valsts pārvaldes institūcijām, paturot iespēju uzturēt kompetenci abās jomās vienā institūcijā, ja ir lietderīgi. Rezultātā kļūst iespējams:1) konsolidēt IKT kompetenci institūcijās, kuras var nodrošināt citām institūcijām iespēju koplietot vai atkalizmantot IKT;2) radīt iespēju institūcijām, kuru pamatdarbība nav saistīta ar IKT pārvaldīšanu, stiprināt savu kompetenci un kapacitāti valsts pārvaldes jomā. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2016.gads | Turpmākie trīs gadi (euro) |
| 2017. | 2018. | 2019. |
|  | saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |

| 1 | 2 | 3 | 4 | 5 | 6 |
| --- | --- | --- | --- | --- | --- |
| 1. Budžeta ieņēmumi: | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 4. Finanšu līdzekļi papildu izdevumufinansēšanai (kompensējošu izdevumusamazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav |
| 7. Cita informācija | Likumprojektā ietverto normu izpilde nerada ietekmi uz budžetu. Taču atbilstoši likumprojektam Ministru kabinetam līdz 2019.gada 2.septembrim būs jāizdod noteikumi, kuru izpildei būs nepieciešams papildu finansējums no valsts budžeta. Virzot attiecīgos Ministru kabineta noteikumu projektus, informācija par nepieciešamā finansējuma apjomu tiks iekļauta šo projektu anotācijās.Ietekmi uz budžetu var radīt Ministru kabineta noteikumi, kas attiecas uz:1) valsts pārvaldes institūciju pārziņā esošo IKT pakalpojumu, IKT resursu un elektroniski pieejamas informācijas vienotu uzskaiti (likumprojekta 4.panta trīspadsmitā daļa). Saskaņā ar šiem noteikumiem VARAM vāks, apkopos un uzturēs informāciju par IKT pakalpojumiem, IKT resursiem elektroniski pieejami informāciju valsts pārvaldē, lietojot Valsts informācijas resursu, sistēmu un sadarbspējas reģistru, kas pašlaik top, īstenojot Eiropas Reģionālās attīstības fonda (turpmāk – ERAF) projektu „Vienotā datu telpa”;2) IKT pasākumu, kas ir saistīti ar IKT pakalpojumu nodrošināšanu un lietošanu, IKT resursu pārvaldīšanu un informācijas aprites nodrošināšanu elektroniskā veidā, plānošanu un veikšanu, saskaņojot attiecīgos pasākumus un tiem nepieciešamos tehnoloģiskos, finanšu un cilvēkresursus, kā arī valsts budžeta līdzekļu pieprasījumus (likumprojekta 4.panta devītā daļa). Saskaņā ar šiem noteikumiem tiks veikta IKT projektu izvērtēšana un īstenošanas uzraudzība, kā arī budžeta pieprasījumu izvērtēšana un saskaņošana saistībā ar IKT projektu īstenošanu un to rezultātu uzturēšanu;3) IKT pakalpojumu nodrošināšanu un lietošanu, kā arī IKT resursu pārvaldīšanu (likumprojekta 5.panta piektā daļa un 6.panta trešā daļa). Saskaņā ar šiem noteikumiem tiks regulēta tādu IKT risinājumu lietošana, kuri pašlaik top, īstenojot ERAF projektus, kā arī jaunu IKT risinājumu nodrošināšana un lietošana;4) informācijas aprites nodrošināšanu elektroniskā veidā (likumprojekta 7.panta trešā daļa). Saskaņā ar šiem noteikumiem tiks nodrošināta valsts pārvaldes institūciju pārziņā vai rīcībā esošās informācijas aprite, izmantojot IKT pakalpojumus vai IKT resursus.Lai īstenotu likumprojektā ietverto valsts pārvaldes IKT izmantošanas pārvaldības regulējumu, ievērojot attiecīgos Ministru kabineta noteikumus, VARAM būs nepieciešami cilvēkresursu un darba apjoms, kas ir līdzvērtīgs Publiskās pārvaldes informācijas un komunikācijas tehnoloģiju arhitektūras pārvaldības sistēmas (turpmāk – PIKTAPS) projekta īstenošanai nepieciešamajam apjomam. PIKTAPS ir ERAF projekts, kura mērķis ir nodrošināt ERAF 2014.-2020.gadā līdzfinansēto IKT projektu savstarpējo saskaņotību, būtiskāko centralizēto platformu projektēšanu un īstenošanu, kā arī veicināt sabiedrības spējas un ieinteresētību efektīvi izmantot radītos IKT risinājumus. Pašlaik, izmantojot ERAF finansējumu, PIKTAPS projekta realizācijai ir nepieciešami 11 VARAM darbinieki. Ņemot to vērā, lai nodrošinātu valsts pārvaldes IKT izmantošanas pārvaldību atbilstoši likumprojekta regulējumam, VARAM provizoriski būs nepieciešami līdzvērtīgi cilvēkresursi un līdz ar to papildu finansējums no valsts budžeta attiecīgo darbinieku atalgošanai. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Lai īstenotu likumprojekta regulējumu, tajā ir ietverts deleģējums Ministru kabinetam noteikt kārtību, kādā valsts pārvaldes institūcijas:a) plāno un veic IKT īstenošanas pasākumus, kuri ir saistīti ar IKT pakalpojumu nodrošināšanu un lietošanu un IKT resursu pārvaldīšanu, kā arī informācijas aprites nodrošināšanu elektroniskā veidā, saskaņojot attiecīgos pasākumus un tiem nepieciešamos tehnoloģiskos, finanšu un cilvēkresursus, kā arī valsts budžeta līdzekļu pieprasījumus;b) nodrošina un lieto IKT pakalpojumus, kā arī pārvalda IKT resursus un nodrošina to lietošanu;c) nodrošina informācijas apriti elektroniskā veidā.Likumprojekts paredz, ka Ministru kabinets nosaka arī kārtību, kādā vadošā iestāde (VARAM) veic valsts pārvaldes institūciju pārziņā esošo IKT pakalpojumu, IKT resursu un elektroniski pieejamas informācijas vienotu uzskaiti.Turklāt, ievērojot Ministru kabineta 2015.gada 17.novembra noteikumu Nr.653 „Darbības programmas „Izaugsme un nodarbinātība” 2.2.1.specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” 40.punktu, VARAM ir jānodrošina, lai tad, kad ir pabeigta ERAF projektu īstenošana, būtu apstiprināts tiesiskais regulējums, kas nosaka projektu ietvaros iegūto rezultātu darbību un lietošanu. Izvērtējot attiecīgā regulējuma saturu un apjomu, VARAM ir secinājusi, ka projektu ietvaros iegūto rezultātu (piemēram, Datu publicēšanas platformas, Datu izplatīšanas platformas, Valsts informācijas resursu, sistēmu un sadarbspējas reģistra u.c.) darbības un lietošanas kārtība būtu nosakāma normatīvajos aktos (MK noteikumos), kurus ir paredzēts izdot saskaņā ar likumprojektā ietverto deleģējumu. |
| 2. | Atbildīgā institūcija | VARAM |
| 3. | Cita informācija | Likumprojektā ir paredzēts pārejas periods.Proti, attiecīgajiem Ministru kabineta noteikumiem jābūt izdotiem līdz 2019.gada 2.septembrim.Savukārt līdz 2019.gada 2.septembrim ir spēkā Valsts informācijas sistēmu likums un saskaņā ar to izdotie Ministru kabineta noteikumi, ciktāl tie nav pretrunā ar likumprojektā ietverto regulējumu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | 2017.gada 10.martā likumprojekts tika nosūtīts izvērtēšanai Latvijas Informācijas un komunikācijas tehnoloģijas asociācijai, Latvijas atvērto tehnoloģiju asociācijai, Latvijas Tirdzniecības un rūpniecības kamerai un Latvijas Darba devēju konfederācijai izskatīšanai un komentāru sniegšanai.2017.gada 24.aprīlī likumprojekts tika nopublicēts VARAM tīmekļvietnē [www.varam.gov.lv](http://www.varam.gov.lv), paziņojot par sabiedrības līdzdalības iespējām likumprojekta izstrādes procesā. |
| 2. | Sabiedrības līdzdalība projekta izstrādē | Likumprojekts tika precizēts un papildināts, ņemot vērā sabiedriskajā apspriešanā saņemtos viedokļus. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Vadošā iestāde valsts pārvaldes IKT jomā (VARAM), nozaru ministrijas un valsts pārvaldes institūcijas, kuras izmanto IKT. |
| 2. | Projekta izpildes ietekme uz pārvaldes funkcijām un institucionālo struktūru | Likumprojekts tiks izpildīts, izmantojot iesaistītajām institūcijām pieejamos cilvēkresursus. Likumprojekta izpilde neietekmēs pārvaldes funkcijas vai institucionālo struktūru.Jaunas institūcijas netiks izveidotas, nenotiks esošo institūciju likvidācija vai reorganizācija.Līdz ar likumprojektā paredzēto Ministru kabineta noteikumu izdošanas VARAM būs nepieciešami papildu resursi, lai nodrošinātu IKT pakalpojumu, resursu un elektroniski pieejamas informācijas vienotu uzskaiti valsts pārvaldē, kā arī IKT pasākumu un tiem nepieciešamo valsts budžeta līdzekļu pieprasījumu izvērtēšanu. |
| 3. | Cita informācija | Nav |

Vides aizsardzības un reģionālās attīstības ministrs K.Gerhards

Ķeņģis, 67026929,

vitalijs.kengis@varam.gov.lv